Informácia o plnení Projektu na posilnenie národných kapacít účtovníctva, finančného výkazníctva a audítorstva

Slovenská republika v apríli 2001 prijala národný  akčný plán na posilnenie národných kapacít účtovníctva, finančného výkazníctva a audítorstva so zameraním na:
-	oblasť inštitucionálnych a legislatívnych zmien účtovníctva a audítorstva
-	posilnenie účtovnej a odbornej profesie jej kompetencie a odbornosti
-	oblasť vzdelávania a tréningových procesov 
-	monitorovanie predkladaných finančných výkazov a vynucovacích mechanizmov v oblasti transparentného účtovníctva a finančného výkazníctva s príslušným kontrolným a sankčným mechanizmom.
Celkový dohľad nad implementáciou má Národná riadiaca komisia Slovenskej
republiky (ďalej len „NRK“).
	Cieľom predmetného materiálu je poukázať na úlohy, ktoré boli realizované v rámci projektu za obdobie I. polroka 2004 v oblasti 
- legislatívnych zmien
- realizácie grantu na podporu reformy účtovníctva a auditu v Slovenskej republike
- medzinárodných účtovných štandardov.
 
I. Oblasť legislatívnych zmien 

V súlade s „Plánom legislatívnych úloh vlády SR na rok 2004“ bol vypracovaný návrh zákona, ktorým sa mení a dopĺňa zákon č. 431/2002 Z. z. o účtovníctve v znení zákona č. 562/2003 Z.z. 
Cieľom predkladanej novely zákona je zapracovanie zmien vyplývajúcich z prijatia smernice Európskeho parlamentu a rady č. 2003/51/ES z 18. júna 2003, ktorou sa menia smernice 78/660/EHS, 83/349//EHS, 86/635/ES a 91/647/ES o ročnej a konsolidovanej účtovnej závierke niektorých typov spoločností, bánk a iných finančných inštitúcií a poisťovní.  Smernica nadobúda účinnosť 1. januára 2005. Súčasne sa týmto zákonom zabezpečuje aj rozšírenie účinnosti  Nariadenia (ES) č. 1606/2002 Európskeho parlamentu a rady o uplatňovaní medzinárodných účtovných noriem a nariadenia komisie (ES) č. 1725/2003 o prijatí určitých medzinárodných účtovných štandardov v nadväznosti na nariadenie  (ES) č. 1606/2002 Európskeho parlamentu a rady.
Novela zákona bola prerokovaná a schválená  v Legislatívnej rade vlády a predložená na schválenie do vlády.  

V priebehu obdobia január- máj boli vydané nasledovné opatrenia 

1.  Opatrenie Ministerstva financií Slovenskej republiky z 10. februára 2004, ktorým sa mení a dopĺňa opatrenie Ministerstva financií Slovenskej republiky z 13. novembra  2002  č.  20 359/2002-92,  ktorým  sa  ustanovujú podrobnosti o postupoch účtovania a rámcovej účtovej osnove pre banky,  pobočky  zahraničných  bánk,  Národnú  banku  Slovenska, Fond ochrany vkladov,  obchodníkov s cennými  papiermi,  pobočky  zahraničných  obchodníkov  s  cennými  papiermi, Garančný fond investícií,   správcovské   spoločnosti,   pobočky   zahraničných správcovských spoločností a podielové fondy v znení opatrenia č. 13 593/2003-92 a o doplnení niektorých ďalších opatrení        
Finančný spravodajca č.2/2004

2. Opatrenie Ministerstva financií Slovenskej republiky z 9. marca 2004, ktorým sa mení a dopĺňa opatrenie Ministerstva financií Slovenskej republiky z 25. februára 2003 č. 1407/2003-92, ktorým sa ustanovujú podrobnosti o usporiadaní, označovaní a obsahovom vymedzení položiek účtovnej závierky, termíny a miesto predkladania účtovnej závierky pre rozpočtové organizácie, štátne fondy, obce, vyššie územné celky, príspevkové organizácie a niektoré iné právnické osoby, ktorých hlavných predmetom nie je podnikanie. 
Finančný spravodajca č. 3/2004

V súčasnosti sa pripravuje vydanie:

Usmernenie	k opatreniu Ministerstva financií Slovenskej republiky zo 16. decembra 2002 č. 23054/2002-92, ktorým sa ustanovujú podrobnosti o postupoch účtovania a rámcovej účtovej osnove pre  podnikateľov účtujúcich v sústave podvojného účtovníctva v znení opatrenia Ministerstva financií Slovenskej republiky z 11. decembra 2003 č. 25167/2003-92.
          
II. Realizácia aktivít  grantu na podporu reformy účtovníctva a auditu na Slovensku

1. História grantu

Vláda Slovenskej republiky naštartovala program reformy účtovníctva a audítorstva 
v Slovenskej republike. Tento program vychádza z dvoch základných dokumentov:

a)	Správa o dodržiavaní noriem a zákonov (ďalej len „ROSC“) pripravená Svetovou bankou v spolupráci so slovenskými expertmi. Táto správa upozornila na potrebu reforiem a budovania inštitucionálnej kapacity na Slovensku v oblasti účtovníctva a audítorstva. 
b)	Národný akčný plán pripravený Národnou riadiacou komisiou (NRK). NRK bola  zriadená vládou Slovenskej republiky v roku 2000. Národný akčný plán podrobne rozpracoval úlohy na základe hodnotenia Svetovej banky v ROSC.

2. Účel grantu

Účelom grantu je poskytnúť pomoc Slovenskej republike pri implementácií odporúčaní Správy o dodržiavaní noriem a zákonov a pri realizácii Národného akčného plánu. Zmluva o grante poskytnutom zo Svetovej banky na reformu účtovníctva a audítorstva v Slovenskej republike bola podpísaná 12. marca 2003. Svetová banka poskytla 361,000,- USD, Ministerstvo financií SR poskytne peňažnú spoluúčasť vo výške 55,250,- USD a nepeňažnú spoluúčasť vo výške 35,000,- USD.

Grant bol poskytnutý na podporu nasledovných činností:

a)	Budovanie inštitucionálnej kapacity pre implementáciu legislatívnej reformy

Poskytovanie technickej pomoci v nasledovných oblastiach: 

(1) aktualizácia a prijatie Medzinárodných účtovných štandardov (ďalej len „IAS“) a interpretácií, ktoré vydala Rada pre Medzinárodné účtovné štandardy (ďalej len „IASB“), 
(2) vytvorenie Výboru pre finančné vykazovanie (ďalej len  „FRC“);
(3) vypracovanie rámca a smerníc FRC; 
(4) pomoc Slovenskej komore audítorov (ďalej len „SKAu“) pri prijímaní a praktickom využití všetkých súčasných a budúcich Medzinárodných audítorských štandardov (ďalej len „ISA“) a smerníc a doporučení Medzinárodnej federácie účtovníkov (ďalej len „IFACs“), ktoré sa týkajú auditu a kódexu profesionálnej etiky v súvislosti s praktickou implementáciou Smerníc ISA a kódexu profesionálnej etiky.  

(b) 	 Posilnenie účtovnej a audítorskej profesie

Poskytovanie technickej pomoci v nasledovných oblastiach: 
(1) zvýšenie kapacity SKAu, pokiaľ ide o výkon všetkých funkcií profesnej organizácie s vnútornou kontrolou, vrátane twinningovej dohody s európskou štatutárnou profesnou organizáciou v oblasti auditu; 
(2) modernizácia profesných skúšok a vzdelávania v SKAu, s cieľom zvýšiť kvalitu nových pracovníkov v oblasti auditu,
(3) poskytovanie školiacich programov pre zvyšovanie kvalifikácie existujúcich členov SKAu, so zvláštnym dôrazom na praktickú aplikáciu IAS, ISA 
a medzinárodné najlepšie postupy v etickom kódexe audítora; 
(4) vypracovanie opatrení SKAu na zabezpečenie „Programu pokračujúceho profesionálneho vzdelávania (ďalej len „CPEP“)“, monitorovanie a uplatňovanie požiadaviek CPEP; 
(5) zabezpečovanie organizovaných vzdelávacích aktivít pre účtovníkov v podnikovom sektore;  tieto vzdelávacie programy vypracuje a uvedie do praxe Ekonomická univerzita v Bratislave a následne ich prevezmú ďalšie inštitúcie vyššieho vzdelávania v Slovenskej republike.
	
(c) 	Zvýšenie kvality akademického a profesionálneho vzdelávania

Poskytovanie technickej pomoci na zavedenie medzinárodne uznávaného účtovníckeho a audítorského vzdelávania na Ekonomickej univerzite v Bratislave, 
v spolupráci s ďalšou štátnou univerzitou a SKAu, pričom táto technická pomoc bude slúžiť najmä pre nasledovné účely: 
(1) reforma učebných osnov v oblasti účtovníctva  s pomocou medzinárodných expertov, vo všetkých inštitúciách vyššieho vzdelávania, uskutočňovanie kurzov praktickej aplikácie IAS, ISA a profesionálnej audítorskej etiky; 
(2) organizovanie rekvalifikačných programov pod lektorským vedením medzinárodných expertov pre vybraných lektorov v oblasti účtovníctva a audítorstva, ktorí pôsobia v inštitúciách vyššieho vzdelávania;
(3) príprava učebných materiálov a podpora vydávania kníh o praktickej aplikácii IAS a ISA; 
(4) realizácia špecializovaných vzdelávacích programov pre úradníkov daňovej správy a ďalších príslušných odborov Ministerstva financií, s cieľom oboznámiť adeptov s praktickými aspektmi IAS;
(5) organizovať vzdelávacie programy pre vybrané skupiny podnikateľov, podnikový manažment, vládnych úradníkov a členov parlamentných výborov príjemcu, ktorí o to prejavia záujem, v ekonomickej oblasti s cieľom oboznámiť adeptov programov s medzinárodným kontextom účtovníctva a podnikového ekonomického spravodajstva, ako aj s najlepšími medzinárodnými spôsobmi v oblasti riadenia a správy podnikov.

3. Realizácia grantu

Rozhodnutím ministra financií SR bola 1. apríla 2003 zriadená projektová implementačná jednotka, ktorej hlavnou úlohou je dohliadať na úspešnú implementáciu projektu v súlade so zmluvou o grante a zásadami Svetovej banky. Na zabezpečenie súladu obsahovej náplne grantu so zámermi Ministerstva financií a Svetovej banky zriadil gestor grantu gestorský výbor. Gestorský výbor, ktorý pozostáva zo siedmych členov, sa vyjadruje k obsahovej náplni jednotlivých zadaní pre konzultantov, schvaľuje ich konečnú verziu a realizuje výberové konania konzultantov. 
Aktuálny stav riešenia úloh grantu je nasledovný:

3.1	Vybudovanie inštitucionálnej kapacity pre implementáciu legislatívnych reforiem  

- implementácia medzinárodných účtovných štandardov/medzinárodných štandardov finančného vykazovania (ďalej len „IAS/IFRS“) a zriadenie Výboru pre finančné vykazovanie  (Financial Reporting Council – ďalej len „FRC“)

         Riešiteľ(konzultant):                  	Škótsky inštitút audítorov (ICAS)
         Začiatok riešenia:                       	máj 2004
         Očakávané ukončenie riešenia: 	október 2004

V priebehu mesiaca máj 2004 sa uskutočnila úvodná návšteva škótskeho experta, počas  ktorej  bola vykonaná analýza súčasného stavu úrovne finančného vykazovania a jej inštitucionálneho zabezpečenia. Rokovaní sa zúčastnili zástupcovia Ministerstva financií SR, SKAu, Národnej banky Slovenska, Úradu pre finančný trh, Slovenskej komory daňových poradcov, Ekonomickej univerzity v Bratislave, medzinárodných a slovenských audítorských firiem.
Písomný výstup  bude doručený do šiestich  mesiacov od začatia úlohy, pričom správa bude obsahovať nasledovné:

a)	popis navrhnutého FRC vrátane jeho pozície v prostredí regulácie účtovníctva a audítorstva na Slovensku, štruktúry a zloženia orgánov a systému zabezpečovania zdrojov financovania činnosti FRC;
b)	zhrnutie výhod a nevýhod navrhnutého FRC vychádzajúce z porovnania s existujúcimi FRC v Európe;
c)	implementačný plán pre založenie navrhnutého FRC; 
d)	zloženie tímu slovensky a anglicky hovoriacich expertov zodpovedných za preklady a aktualizácie IAS/IFRS a SI vrátane ich systému práce a odmeňovania.

3.2   Vybudovanie inštitucionálnej kapacity pre implementáciu legislatívnych reforiem  
   
- finančné a daňové vykazovanie

         Riešiteľ (konzultant):                  	v procese výberového konania
         Očakávaný začiatok riešenia:     	jún 2004
         Očakávané ukončenie riešenia:  	november 2004

Písomný výstup  bude doručený do šiestich  mesiacov od začatia úlohy, pričom správa bude obsahovať nasledovné:

a)	výsledky praktického používania individuálnych účtovných závierok pripravených v súlade s IAS/IFRS pre výpočet dane z  príjmov a daňového výkazníctva v iných krajinách, vrátane zhrnutia výhod a nevýhod pozorovaných v týchto krajinách;
b)	zoznam najčastejších a najdôležitejších úprav potrebných na prípravu individuálnej účtovnej závierky v súlade s IAS/IFRS a ich celkový daňový dopad;
c)	všetky potrebné zmeny v súčasnej účtovníckej a daňovej legislatíve;
d)	plán implementácie pre použitie individuálnych účtovných závierok pripravených v súlade s IAS/IFRS pre výpočet dane z  príjmov; 
e)	zhrnutie všetkých výhod a nevýhod súčasného systému dvojitého finančného a daňového výkazníctva.

3.2	Vybudovanie inštitucionálnej kapacity pre implementáciu legislatívnych reforiem  

- implementácia medzinárodných audítorských štandardov a medzinárodných etických  štandardov 
   
         Riešiteľ(konzultant):		Konzorcium medzinárodných audítorských firiem pod vedením Deloitte & Touche, 
		spol. s r. o.
         Začiatok riešenia:                	marec 2004
         Očakávané ukončenie riešenia:  	august 2004

Písomný výstup  bude doručený do šiestich  mesiacov od začatia úlohy, pričom správa bude obsahovať nasledovné:

a)	zloženie základného tímu anglicky hovoriacich špecialistov z SKAu, ktorí budú vykonávať kontrolu a aktualizáciu existujúcich aj budúcich prekladov ISA, IAPS a Etického kódexu pre účtovných odborníkov vydaného IFAC z anglického do slovenského jazyka pod vedením konzultanta;
b)	popis navrhnutého systému ako budú budúce ISA, IAPS a Etický kódex účtovného odborníka prekladané z anglického do slovenského jazyka;
c)	popis navrhnutého systému financovania budúcich prekladov;
d)	popis navrhnutého systému distribúcie slovenských prekladov ISA, IAPS a Etického kódexu pre účtovných odborníkov vydaného IFAC.

3.3	Vybudovanie inštitucionálnej kapacity pre implementáciu legislatívnych reforiem  

-   posilnenie účtovnej a audítorskej profesie

         Riešiteľ(konzultant):         	         	v procese výberového konania
         Očakávaný začiatok riešenia:	jún 2004
         Očakávané ukončenie riešenia:  	november 2005

Písomný výstup bude pozostávať s nasledovných dielčích správ:

3.4.1. Úvodná správa – do 6. mesiacov po podpise zmluvy:

a)	výsledky analýzy súčasného stavu inštitucionálneho usporiadania účtovnej a audítorskej profesie, vrátane zhodnotenia existencie niekoľkých účtovných a audítorských profesionálnych organizácii,
b)	výsledky analýzy súčasnej štruktúry SKAu, interných procedúr a pravidiel, kompetencií a zodpovednosti orgánov SKAu, vrátane záverov o slabých stránkach, 
c)	výsledky analýzy súčasnej úrovne profesionálnych skúšok a tréningov uchádzačov o vstup do audítorskej profesie, vrátane záverov o slabých stránkach, 
d)	výsledky analýzy súčasnej úrovne tréningových programov pre zvýšenie expertnej úrovne súčasných členov SKAu, s osobitným dôrazom na praktickú aplikáciu IAS/IFRS, ISA, Príručky medzinárodných usmernení audítorskej praxe (ďalej len „IAPS“) a etického kódexu IFAC, vrátane záverov o slabých stránkach a systéme vynucovania, zabezpečujúceho aktualizáciu úrovne znalostí členov SKAu, 
e)	výsledky analýzy súčasnej úrovne učebných materiálov a literatúry, vzťahujúcej sa na praktickú aplikáciu IAS/IFRS, ISA, IAPS a etického kódexu IFAC, dostupnej na slovenskom trhu v slovenskom jazyku,
f)	výsledky analýzy súčasnej úrovne kontinuálneho vzdelávania audítorov, dohľadu, monitorovania a vynucovania, vrátane záverov o slabých stránkach, 
g)	odporúčania vo vzťahu k verejnému dohľadu nad audítorskou profesiou,
h)	výsledky analýzy súčasnej úrovne zabezpečenia kvality a disciplinárneho systému a ich porovnanie s odporúčaniami EK o “Uisteniach o kvalite pre štatutárnych audítorov v EÚ”, vrátane záverov o slabých stránkach.

3.4.2. Priebežná správa o dosiahnutom pokroku – do 12. mesiacov po podpise zmluvy:

a)	výsledky workšopu organizovaného s vybranými členmi SKAu vo vzťahu k súčasnej štruktúre a interným procedúram a pravidlám SKAu, 
b)	finálna verzia odporúčaní zmien v súčasných interných procedúrach SKAu alebo zákona, v záujme zvýšenia kapacity SKAu správne regulovať audítorskú profesiu,
c)	návrh vybranej európskej profesionálnej organizácie štatutárnych audítorov a pravidiel spolupráce medzi SKAu a touto organizáciou,
d)	výsledky workšopu organizovaného s vybranými členmi SKAu vo vzťahu k súčasnej štruktúre profesionálnych skúšok a tréningov uchádzačov o vstup do audítorskej profesie,
e)	finálna verzia navrhovanej štruktúry a obsahu profesionálnych skúšok a tréningov uchádzačov o vstup do audítorskej profesie,
f)	výsledky workšopu organizovaného s vybranými členmi SKAu vo vzťahu k súčasnej štruktúre tréningových programov pre zvýšenie expertnej úrovne súčasných členov SKAu, s osobitným dôrazom na praktickú aplikáciu IAS/IFRS, ISA, IAPS a etického kódexu IFAC,
g)	finálna verzia navrhovanej štruktúry tréningových programov pre zvýšenie expertnej úrovne súčasných členov SKAu, s osobitným dôrazom na praktickú aplikáciu IAS/IFRS, ISA, IAPS a etického kódexu IFAC,
h)	návrh odporúčaní pre praktickú implementáciu ISA, IAPS a etického kódexu IFAC,
i)	výsledky workšopu organizovaného s vybranými členmi SKAu vo vzťahu k súčasnej štruktúre kontinuálneho vzdelávania audítorov, dohľadu, monitorovania a kapacít vynucovania,
j)	návrh odporúčaní pre organizáciu dohľadu SKAu nad kontinuálnym vzdelávaním audítorov, monitorovaním a vynucovaním dodržiavania požiadaviek kontinuálneho vzdelávania audítorov,
k)	výsledky workšopu organizovaného s vybranými členmi SKAu vo vzťahu k úrovni zabezpečenia kvality a disciplinárneho systému SKAu,
l)	návrh odporúčaní pre organizáciu dohľadu nad zabezpečením kvality a disciplinárneho systému SKAu, monitorovania a vynucovania dodržiavania požiadaviek kontroly kvality a verejného dohľadu, 
m)	výsledky workšopu organizovaného s vybranými členmi SKAu a zástupcami univerzít vo vzťahu k organizácii tréningových aktivít pre účtovníkov pracujúcich v podnikovom sektore,
n)	finálna verzia navrhovanej štruktúry, obsahu a časového rozvrhu tréningových programov praktickej aplikácie IAS/IFRS, ISA, IAPS a etického kódexu IFAC,
o)	návrh systému implementácie uvedených tréningov na vybranej univerzite a následného rozšírenia na ďalšie inštitúcie,
p)	implementačný plán aktivít opísaných v predchádzajúcich bodoch. 

3.4.3. Záverečná správa  – do 18. mesiacov po podpise zmluvy:

a)	informácia o implementácii návrhu zmien interných procedúr a pravidiel v SKAu alebo v legislatíve,
b)	informácia o pokroku v organizácii spolupráce medzi SKAu a vybranou európskou profesionálnou organizáciou štatutárnych audítorov,
c)	informácia o implementácii nových pravidiel profesionálnych skúšok a tréningov pre zvýšenie kvality nových uchádzačov o vstup do audítorskej profesie,
d)	informácia o realizácii nových tréningových programov pre zvýšenie expertnej úrovne súčasných členov SKAu, s osobitným dôrazom na praktickú aplikáciu IAS/IFRS, ISA, IAPS a etického kódexu IFAC,
e)	finálna verzia odporúčaní pre praktickú implementáciu ISA, IAPS a etického kódexu IFAC,
f)	finálna verzia odporúčaní pre organizáciu dohľadu SKAu nad kontinuálnym vzdelávaním audítorov, monitorovaním a vynucovaním dodržiavania požiadaviek kontinuálneho vzdelávania audítorov,
g)	finálna verzia odporúčaní pre organizáciu nového systému zabezpečenia kvality a disciplinárneho systému SKAu,
h)	informácia o realizácii tréningového programu na vybranej univerzite pre zástupcov tejto univerzity a pre účtovníkov pracujúcich v podnikovom sektore,
i)	informácia o realizácii systému umožňujúceho rozšírenie tréningových programov na  ďalšie inštitúcie v Slovenskej republike.

3.5	Zvýšenie úrovne akademického vzdelávania a profesionálnych tréningov

         Riešiteľ(konzultant):                  	McGill University, Montreal, Canada
         Začiatok riešenia:                       	júl 2004
         Očakávané ukončenie riešenia:  	december 2005

Úvodná správa bola doručená Ministerstvo financií SR v októbri 2003 a obsahovala informácie o výbere skupiny vedúcich školiteľov, o výsledku porovnávania súčasných učebných osnov v oblasti účtovníctva v SR s medzinárodne používanými osnovami a návrh nových učebných osnov v oblasti účtovníctva. McGill univerzita doručila bezplatne pre slovenské univerzity participujúce na projekte množstvo študijných materiálov a učebníc z oblasti účtovníctva a audítorstva.

3.5.1. Priebežná správa o dosiahnutom pokroku bude predložená do konca júna 2004 a bude obsahovať nasledovné informácie:
a)	súčasný stav projektu,
b)	súhrn navrhovaných zmien v súčasných učebných osnovách v oblasti účtovníctva a audítorstva,
c)	zoznam navrhnutých a vyškolených školiteľov zo slovenských ekonomických univerzít  pre prípravu učebných materiálov a ostatných účastníkov univerzít, ktorí absolvovali druhú fázu tréningov a výsledky týchto tréningov a workšopov,
d)	zoznam a obsah navrhnutých učebných materiálov.

3.5.2. Návrh finálnej správy bude predložený v decembri 2004 a bude obsahovať nasledovné informácie:
a)	súčasný stav projektu,
b)	zoznam vyvinutých učebných materiálov, informácia o ich výrobe a distribučný plán.

3.5.3. Konečná správa bude predložená do 30. septembra 2005 a okrem celkového zhrnutia projektu bude obsahovať nasledovné informácie:
a)	zoznam pracovníkov, ktorí absolvovali tréningy, a to z Ministerstva financií SR, inštitúcií regulujúcich bankový sektor a trh obchodu s cennými papiermi, ďalších pracovníkov verejného sektora a miestnej samosprávy, vrátane obsahu tréningov,
b)	informácia o  okrúhlych stoloch a výsledkoch týchto stretnutí.

III. Medzinárodné účtovné štandardy

	Prijatím Nariadenia (ES) č. 1606/2002 Európskeho parlamentu a rady o uplatňovaní medzinárodných účtovných noriem a nariadenia komisie (ES) č. 1725/2003 o prijatí určitých medzinárodných účtovných štandardov v nadväznosti na nariadenie  (ES) č. 1606/2002 Európskeho parlamentu a rady boli vytvorené predpoklady zo strany Európskeho parlamentu a Rady k zahájeniu procesu implementácie .
Vo februári 2004 sa konalo zasadnutie Národnej riadiacej komisie, ktorá prejednala Koncepciu účtovníctva na roky 2004 – 2006. Koncepciu pripravilo Ministerstvo financií Slovenskej republiky  pričom vychádzalo z Nariadenia Európskeho parlamentu a Rady č. 1606/2002, ktorým sa v rámci EU zavádzajú Medzinárodné účtovné štandardy (ďalej len „IAS/IFRS“) ukladajú zostavovať konsolidovanú účtovnú závierku podľa IAS/IFRS 
1.	spoločnostiam registrovaným na kapitálových trhoch EÚ  od roku 2005,
2.	spoločnostiam registrovaným na kapitálových trhoch mimo EÚ, ktoré zostavujú účtovnú závierku podľa iných uznávaných štandardov môžu členské štáty umožniť odklad až do roku 2007,
3.	spoločnostiam, ktoré majú kótované len dlžné cenné papiere uložilo povinnosť používať IAS/IFRS od roku 2007.
Zároveň nariadenie dáva možnosť aby štandardy IAS/IFRS používali všetky spoločnosti s verejne obchodovateľnými cennými papiermi.
Nariadenie umožňuje členským štátom ďalej rozhodnúť, že konsolidovanú účtovnú závierku podľa IAS/IFRS zostavia aj iné spoločnosti, prípadne môžu rozhodnúť, že podľa IAS/IFRS budú niektoré spoločnosti zostavovať aj individuálnu účtovnú závierku. 
Odborná verejnosť, ako aj členovia Národnej riadiacej komisie pre posilnenie kapacít účtovníctva, finančného výkazníctva a audítorstva odporúčali, aby sa konsolidovaná účtovná závierka na Slovensku od roku 2005 robila už iba podľa  IAS/IFRS a aby určité vytipované spoločnosti, ktoré už aj v súčasnosti majú s používaním  IAS/IFRS skúsenosti, začali zostavovať svoju individuálnu účtovnú závierku podľa IAS/IFRS od roku 2006. Pre Ministerstvo financií Slovenskej republiky vyplynula z daného zasadnutia povinnosť zadefinovať v zákone o účtovníctve tzv. veľký podnik. Všetky návrhy Národnej riadiacej komisie boli východiskom pre pripravovanú novelu zákona č. 431/2004 Z.z.  o účtovníctve.

IV. Základné zámery harmonizácie účtovníctva v Slovenskej republike

-		V nasledujúcom období je potrebné naďalej harmonizovať účtovníctvo SR s medzinárodnými účtovnými štandardami.

V súlade s plánom legislatívnych úloh vlády bude novela zákona č. 431/2002 Z.z. o účtovníctve predložená na schválenie Národnej rade SR v júni 2004 tak, aby ju bolo možné prijať v dostatočnom časovom predstihu.
V druhej etape, od roku 2006, by zostavovali  svoju individuálnu účtovnú závierku (bez súbežného zostavovania závierok podľa národných predpisov)
1.	banky,  obchodníci s cennými papiermi, Garančný fond investícií, správcovské spoločnosti, komerčné poisťovne, zaisťovne, Slovenská kancelária poisťovateľov, emitenti cenných papierov, ktorých cenné papiere boli prijaté na kótovaný trh burzy cenných papierov 
2.	obchodné spoločnosti, ak dve po sebe idúce účtovné obdobia splnili aspoň dve z týchto podmienok:
a) celková suma majetku presiahla 5 000 000 000,- Sk, pričom sumou majetku sa rozumie suma majetku zistená zo súvahy v ocenení neupravenom o položky podľa § 26 ods. 3,
b) celkový obrat presiahol 5 000 000 000,- Sk,
c) priemerný prepočítaný počet zamestnancov presiahol 2 000.  
V zásade ide o spoločnosti, ktoré majú so zostavovaním účtovných závierok podľa IAS/ IFRS skúsenosti už v tomto období a táto zmena ich nebude zaťažovať finančne ani personálne.

 Ministerstvo financií SR bude naďalej pri tvorbe opatrení pokračovať v približovaní individuálnej účtovnej závierky k princípom IAS/IFRS, ale prioritné bude naďalej dodržiavanie súladu s právom EÚ (tzn. že v prípadoch kedy IAS/IFRS a smernice EÚ pre oblasť účtovníctva nie sú v úplnom súlade budú uprednostnené pre individuálnu účtovnú závierku ustanovenia smerníc EÚ.)   

Pre oblasť používania IAS/IFRS pre malé a stredné podniky Slovenská republika podporuje iniciatívu krajín EÚ na vypracovanie osobitnej zjednodušenej sady IAS/IFRS s prihliadnutím na fakt, že malé a stredné podniky v EÚ sú na úrovni mikro a malých podnikov na Slovensku. Aj pre túto oblasť Ministerstvo financií SR odporúča zosúladiť postup s ostatnými krajinami EÚ.     

Podľa výsledkov projektov, ktoré prebiehajú v spolupráci so  Svetovou bankou Ministerstvo financií odporúča pri zavádzaní IAS/IFRS pre malé a stredné podniky  postupovať v súlade s ostatnými krajinami Európskeho spoločenstva a umožniť organizáciám zostavovať  individuálne účtovné závierky  podľa IAS/IFRS až v čase, keď bude založená Rada pre finančné vykazovanie, ktorá prevezme úlohu pravidelného zabezpečovania prekladov, vydávanie praktických implementačných  príručiek, prípadne výkladu a kontroly IAS/IFRS na Slovensku.

K takejto zmene môže prísť najskôr od roku 2007 a vzhľadom na tradície účtovníctva na Slovensku je možné, že Ministerstvo financií SR uprednostní pre tento typ účtovných jednotiek doterajší postup, tzn. bude zjednodušené princípy IAS/IFRS zapracovávať do postupov účtovania tak, aby boli čo najzrozumiteľnejšie pre bežných užívateľov.  

Pre oblasť verejného sektora postup v účtovníctve bude nadväzovať na prebiehajúcu reformu verejných financií a pripravovanú zmenu rozpočtových pravidiel. Prípadný prechod na akruálne účtovníctvo štátu je potrebné koordinovať so zmenou rozpočtovania štátu.

V najbližšom polroku bude potrebné v tejto súvislosti zabezpečiť:

1. Pripraviť konferenciu, na ktorej bude široká odborná verejnosť  oboznámená s predpokladaným vývojom a zmenami v oblasti účtovníctva a audítorstva
									T: 6/2004
									Z: SKAu

2. Pripraviť novelizáciu opatrení pre oblasť účtovníctva, pre všetky typy účtovných jednotiek v nadväznosti na prijatie návrhu novely zákona č. 431/2004 Z.z. o účtovníctve
									T: 12/2004
									Z: MF SR
 3. Pripraviť legislatívny, inštitucionálny a finančný zámer zabezpečenia integrovaného dohľadu nad bankovým, poistným, kapitálovým trhom,  dohľadu nad výkonom audítorskej činnosti, implementácie medzinárodných štandardov finančného vykazovania (IAS/IFRS), medzinárodných audítorských štandardov (ISA), etického kódexu audítorov (IFAC) prostredníctvom Rady pre finančné vykazovanie a dohľad.
									T: december 2005
									Z: SKAu, NBS, MFSR

4. Zabezpečiť vzdelávanie a tréningy pripravovateľov finančných výkazov (IAS/IFRS), užívateľov (daňové orgány, štatistika, podnikateľská verejnosť a pod.), regulátorov (NBS, UFT, MFSR, SKAu) a učiteľov stredných a vysokých škôl v tejto oblasti (zmeny učebných osnov a pod.). 
								T: priebežne v roku 2004
Z: SKAu, Projektová          implementačná jednotka

	Ide o značne náročné úlohy jednak z hľadiska vecného ako aj časového. To si vyžiada konštruktívnu  spoluprácu medzi MF SR, SKAu, Komorou certifikovaných účtovníkov, NBS, BCPB a ostatnou odbornou verejnosťou. Koordinačnú úlohu v danom procese bude mať Národná riadiaca komisia a jej pracovné skupiny,  preto je nevyhnutné v jej činnosti pokračovať.